Diari Oficial de la Generalitat Valenciana


Sumari del DOGV 9995, del 28-11-2024 (2024/12081)

RESOLUCIÓ de 21 de novembre de 2024, per la qual s'establixen determinades condicions d'aplicació dels règims voluntaris en favor del clima, el medi ambient i el benestar animal (ecorègims) previstos en el Pla estratègic de la política agrària comuna (PEPAC) i en relació amb l'aplicació de la condicionalitat reforçada a la Comunitat Valenciana per a la campanya 2024/2025 amb motiu de condicions climàtiques adverses.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9995

Data del DOGV
:   28-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12167

CVE
:   TCVJ-M-1368-81973

Data del document
:   21-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Correcció d'errades

 Descriptors 

:   * ramat
    * sector agrari
    * superfície de pastures
    * sistema de cultiu
    * desastre natural
    * inundació
    * manteniment de cultius

Les precipitacions produïdes durant la campanya agrícola 2023-2024 van ser molt inferiors als registres normals que s'han donat en la Comunitat Valenciana al llarg dels últims anys, si bé esta escassetat no va fer sinó prolongar una situació que s'estava produint en els últims dos anys, agreujant la deterioració en les produccions de l'agricultura valenciana.

Les pèrdues en el sector agrari valencià, especialment de secà, han assolit nivells molt elevats en quedar-se els rendiments tan baixos que en moltes ocasions ha sigut impossible la collita.

Pel que fa a l'estat dels cultius, la persistent escassetat de precipitacions ha ocasionat un dèficit continuat d'humitat del sòl, la qual cosa s'ha traduït en un sòl sec i cada vegada més àrid, repercutint en el desenrotllament vegetatiu dels cultius extensius de secà sembrats a la tardor-hivern, fonamentalment cereals, que en molts casos no es van recol·lectar, i en farratgeres que no van arribar a germinar. Alguns cultius industrials sembrats arran de les pluges de juny tampoc van aconseguir un desenrotllament adequat. En els cultius llenyosos de secà les collites es van veure reduïdes a causa de l'escassa grandària dels fruits.

El sector ramader es va veure molt afectat per l'escassetat de precipitacions i de pastures, que van ocasionar un important increment dels costos de producció. Les pluges de juny van ser positives però insuficients per a alleujar l'escassetat que tenien les pastures, per la qual cosa la Conselleria ha hagut d'ajudar amb l'aportació d'aigua en camions cisterna.

Esta situació ha generat problemes en el sector agrari, ja que ha perjudicat sembres, collites i ha alterat el ritme habitual de les pràctiques de cultiu, amb especial incidència en l'obtenció de pastura i farratge per al bestiar, així com amb l'extrema dificultat per a mantindre vives les cobertes vegetals en les condicions del sòl.

D'altra banda, ha de reduir-se la pressió ramadera en les pastures per falta de producció i sobreexplotació en la temporada passada, per a permetre que la pastura es regenere amb major rapidesa i puga produir-se l'augment de la resiliència dels sistemes pastorals.

Amb esta situació del sòl extremadament sec la coberta de la terra s'ha convertit en una barrera quasi impermeable, la qual cosa limita encara més la quantitat de pluja que el sòl pot absorbir.

En este escenari, entre el 28 i el 29 d'octubre de 2024, la Comunitat Valenciana es va vore afectada per una Depressió Aïllada en Nivells Alts (d'ara en avant, DANA) amb un temporal de pluges torrencials amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han provocat una catàstrofe sense precedents. La precipitació mitjana anual que rep tota la zona va ser superada en molts punts en tan sols vint-i-quatre hores, la qual cosa va provocar una resposta hidrològica immediata.

El desbordament de la capçalera del riu Magre (afluent del Xúquer) a causa de les fortes pluges registrades a Utiel i Requena o Turís; les pluges caigudes en localitats com Buñol, Chiva i Cheste, entre altres localitats, que van propiciar la crescuda del barranc del Pedrís, que es va multiplicar per sis en dos hores, arribant a una magnitud de quasi 2.000 m³/s, valor al qual s'assigna un període d'ocurrència estadística d'una vegada cada cinc-cents anys, que va començar a desbordar-se a Chiva; el fatídic succés de la crescuda del Túria unida al mateix barranc del Pedrís al seu pas per Torrent, Paiporta o Picanya, entre altres poblacions, i l'absència de pluja en la part baixa de la conca, on se situen part dels municipis més afectats, han provocat un dels majors desastres naturals d'Espanya.

L'aridesa del sòl descrita en paràgrafs anteriors dificulta, encara que no elimina, la biodiversitat edàfica. I esta biodiversitat és la responsable de mantindre l'estructura del sòl juntament amb la matèria orgànica. Si es degrada, es perd capacitat de retenció i infiltració d'aigua i es facilita l'erosió, que és extraordinària quan hi ha pluges torrencials. Els ecosistemes s'han anat ressecant a mesura que la pluja no apareixia i la calor, inusualment forta i persistent, els deshidratava. I la segona part del problema és que les precipitacions s'estan convertint en més escasses, però més violentes: hi ha menys jornades humides i en els moments en què els núvols descarreguen, ho fan en majors quantitats i de manera violenta, tal com ha ocorregut.

Davant d'este escenari el manteniment de determinades pràctiques agronòmiques és inviable i compromet la sostenibilitat de l'explotació i els mitjans de producció.

El Reial decret 1048/2022, de 27 de desembre, sobre l'aplicació, a partir de 2023, de les intervencions en forma de pagaments directes i l'establiment de requisits comuns en el marc del Pla estratègic de la política agrícola comuna (PEPAC), i la regulació de la sol·licitud única del sistema integrat de gestió i control atorguen a les comunitats autònomes la potestat de definir determinades actuacions en l'àmbit d'aplicació dels règims voluntaris en favor del clima, el medi ambient i el benestar animal (ecorègims).

El Reial decret 1049/2022, de 27 de desembre, pel qual s'establixen les normes per a l'aplicació de la condicionalitat reforçada i de la condicionalitat social que han de complir les persones beneficiàries de les ajudes en el marc de la política agrícola comuna que reben pagaments directes, determinats pagaments anuals de desenrotllament rural i del Programa d'opcions específiques per la llunyania i la insularitat (POSEI) determina que seran les comunitats autònomes les competents per a establir determinades condicions d'aplicació de les pràctiques exigides per al compliment de la condicionalitat.

En data 28 de novembre de 2023 va ser publicada en el *Diari Oficial de la Generalitat Valenciana*  (DOGV 9734) la Resolució de 23 novembre de 2023, del conseller d'Agricultura, Ramaderia i Pesca, que va establir una sèrie de mesures de flexibilitat en els requisits a complir pels potencials beneficiaris de les ajudes als ecorègims previstes en el PEPAC per a determinades comarques, que van ser ampliades a tot el territori de la Comunitat Valenciana mitjançant la Resolució de 19 d'agost de 2024, del conseller d'Agricultura, Aigua, Ramaderia i Pesca, publicada en el *Diari Oficial de la Generalitat Valenciana*  (DOGV 9921).

Cal indicar que el Reial decret 1028/2024, de 8 d'octubre, pel qual es modifiquen diversos reials decrets en matèria de política agrícola comuna, per a la seua adaptació a la modificació del Pla Estratègic de la Política Agrícola Comuna i en relació amb les cobertes vegetals modifica l'article 42 del Reial decret 1048/2022 de 27 de desembre afig un nou apartat 3 relatiu a les condicions específiques en les superfícies de cultius llenyosos en secà, i de secà àrid en particular.

D'una altra banda, l'article 12.4 del Reial decret 1048/2022, de 27 de desembre, establix que es podrà considerar una situació de risc el fet que la dimensió de les unitats de producció ramadera de l'explotació siga incoherent amb la superfície de pastures declarada. A eixos efectes, l'autoritat competent definirà una càrrega ramadera mínima tenint en compte la mitjana d'animals en l'explotació, la superfície total de pastures determinada, les particularitats del procés productiu en els diferents tipus d'explotació ramadera i les espècies, així com la tipologia, composició botànica, estructura i condicions agroclimàtiques de les pastures en qüestió. En qualsevol cas, la càrrega ramadera mínima establida per a ser considerada una situació de risc no podrà ser inferior a 0,20 unitats de bestiar gros (UBG) per hectàrea, excepte en circumstàncies excepcionals o per causa de força major, especialment derivades de la ubicació de les pastures en parcs naturals o espais protegits o d'alteracions climàtiques severes, en les quals la disponibilitat de pastura es trobe compromesa, en coherència amb el que es disposa en l'article 30.2.

Així doncs, vistos els antecedents descrits i la possibilitat que atorga el Reial decret 1048/2022 de disminuir la càrrega ramadera mínima per a ser considerada una situació de risc en cas d'alteracions climàtiques severes, en les quals la disponibilitat de pastura es trobe compromesa, i en coherència amb la flexibilitat en la càrrega ramadera mínima establida per a l'ecorègim de pasturatge extensiu, ha d'establir-se la mateixa càrrega ramadera com a límit per a ser considerada una situació de risc en general per al compliment dels requisits comuns a les superfícies agràries per les quals se sol·licita ajuda.

En conseqüència, en virtut de l'exposat,

RESOLC

*Primer*

Règim transitori de condicions d'aplicació dels règims voluntaris en favor del clima, el medi ambient i el benestar animal (ecorègims), previstes en el Pla estratègic de la política agrària comuna.

S'adopten les següents mesures de flexibilitat als requisits a complir pels potencials beneficiaris de les ajudes als ecorègims previstes en el PEPAC, per al territori de la Comunitat Valenciana:

1.1. Ecorègims d'agricultura de carboni i agroecologia: pasturatge extensiu, sega i biodiversitat en les superfícies de pastures.

a) En aplicació de l'article 30.2.a del Reial decret 1048/2022, de 27 de desembre, per a la pràctica de pasturatge extensiu, a causa de la situació actual, la qualitat i quantitat de la pastura s'han vist greument afectades, per la qual cosa és necessari que els animals reben alimentació suplementària. Per esta raó es fixa el període mínim de pasturatge amb animals propis de l'explotació en 90 dies, en tot el territori de la Comunitat Valenciana.

b) En aplicació de l'article 30.2.b del Reial decret 1048/2022, de 27 de desembre, la càrrega ramadera mínima mitjana anual i la càrrega ramadera màxima, en pastures mediterrànies, sobre les superfícies de pastures permanents o de pastures temporals determinades, acollides a esta pràctica, s'establix en 0,1 UBG/ hectàrea i 1,2 UBG/ hectàrea respectivament, en tot el territori de la Comunitat Valenciana.

c) En aplicació de l'article 30.2ter del Reial decret 1048/2022 de 27 de desembre, en cas que per a un grup de parcel·les de pastura el beneficiari modifique les dates d'inici i/o fi de l'activitat de pasturatge establides en la sol·licitud única, haurà de notificar-ho mitjançant un escrit presentat davant del registre d'entrada de la Direcció General de la PAC, en el termini màxim d'un mes des de la nova data d'inici o fi que haja resultat de la modificació. Amb esta finalitat, de manera alternativa o complementària podran utilitzar-se les vies següents:

a) Informació de dispositius de geolocalització animal;

b) Aportació per part del beneficiari de fotografies georeferenciades a tot tardar en el termini d'un mes des de la nova data d'inici o fi que haja resultat de la modificació, per a la qual cosa s'han de complir les especificacions tècniques indicades en l'annex XXV.

Sense perjuí de l'anterior, no serà obligatòria cap acció per part del beneficiari quan les noves dates d'inici o de fi de l'activitat de pasturatge no diferisquen més de quinze dies respecte a les inicialment establides en la sol·licitud única.

d) En aplicació de l'article 31.4 del Reial decret 1048/2022, de 27 de desembre, en la pràctica d'establiment d'illes de biodiversitat en les superfícies de pastures o sega sostenible per a percebre l'ajuda relativa a la sega sostenible i per a afavorir el cicle de vida dels lepidòpters i el cicle vegetatiu de les superfícies de pastura s'establix un període de no aprofitament de les superfícies de pastures permanents o temporals objecte de sega durant els mesos de juliol i agost. Durant este període no podrà realitzar-se cap mena d'activitat sobre les superfícies esmentades.

1.2. Ecorègims d'agricultura de carboni i agroecologia: rotació de cultius i sembra directa en terres de cultiu.

a) En aplicació de l'article 36.1.a del Reial decret 1048/2022, de 27 de desembre, per a les pràctiques de rotació de cultius amb espècies millorants i sembra directa, es fixa en un 35 % el requisit que la superfície de terra de cultiu present cada any un cultiu diferent del cultiu previ, conforme als mateixos criteris establits en el Pla estratègic de la JZT 8061 – 2027 per a la condicionalitat reforçada i les bones condicions agrícoles i mediambientals (BCAM) i en concret per a la BCAM 7.

b) En aplicació de l'article 37.2 del Reial decret 1048/2022, de 27 de desembre, en la pràctica de sembra directa i a fi de millorar el potencial productiu del sòl, es permetrà exclusivament realitzar el conreu vertical poc profund, sistema en què l'arada no invertix la terra, causant poca compactació, sempre que es complisca amb l'obligació de mantindre el restoll sobre el sòl, de manera que este estiga cobert durant tot l'any.

1.3. Ecorègíms d'agricultura de carboni: cobertes vegetals i cobertes inertes en cultius llenyosos.

a) En aplicació de l'article 42.2.b del Reial decret 1048/2022, de 27 de desembre, l'obligatorietat de mantindre la coberta vegetal viva durant quatre mesos haurà de complir-se en l'interval temporal que va des del 15 de novembre al 15 de març, excepte en les superfícies de cultius llenyosos en secà, i de secà àrid en particular, de conformitat amb el nou apartat 3 de l'article 42.

No obstant això, en recintes el pendent dels quals siga igual o superior al 10% haurà de donar-se compliment al que es preveu en la BCAM6.

b) En aplicació de l'article 42.1.f del Reial decret 1048/2022, de 27 de desembre, en la pràctica de cobertes vegetals espontànies o sembrades en cultius llenyosos es permetran labors verticals superficials de manteniment de les cobertes que no suposen, en cap cas, la modificació de l'estructura del sòl, ni la desaparició de la coberta.

c) En aplicació de l'article 43.1.a del Reial decret 1048/2022, de 27 de desembre, en la pràctica de cobertes inertes de resta de poda, a causa de l'existència en el nostre territori d'espècies i varietats de fruiteres de recol·lecció tardana, es permet que la data d'establiment de la coberta inerta procedent de la trituració de les restes de poda sobre el sòl es realitze fins al 15 de maig de la campanya en qüestió.

d) En aplicació de l'article 43.1.d del Reial decret 1048/2022, de 27 de desembre, en la pràctica de cobertes inertes de resta de poda, per a facilitar el manteniment i gestió de la coberta, es permetran labors verticals superficials de manteniment de les cobertes sense que en cap cas suposen la modificació de l'estructura del sòl, ni la desaparició de la coberta.

1.4. Ecorègims d'agroecologia: espais de biodiversitat.

En aplicació de l'article 45.8 del Reial decret 1048/2022, de 27 de desembre, i a l'efecte del compliment de l'ecorègim, quan s'opte per realitzar una gestió sostenible de la làmina d'aigua, haurà de dur-se a terme almenys una de les pràctiques següents:

– anivellament anual del terreny, exclusivament en el cas que el titular de l'explotació no haja contret compromisos de gestió per al manteniment o millora d'hàbitats i d'activitats agràries tradicionals (cultiu arròs) que preserven la biodiversitat.

– sembra en sec amb inundació del terreny entre els 30 i 45 dies posteriors a la sembra.

– seques intermitents en el moment de realitzar tractaments fitosanitaris.

– cavallons amb amplària superior a 80 centímetres.

La làmina d'aigua haurà de romandre en el terreny un mínim de tres mesos. A este efecte, la superfície de cultiu situada en les zones altes haurà de romandre inundada entre el 15 de maig i el 15 d'agost.

En les zones baixes, la inundació obligatòria de tres mesos es realitzarà com a mínim durant dos mesos entre el període comprés entre el 15 de novembre i el 15 de gener, i a més, es mantindrà la superfície inundada com a mínim un mes en el període entre el 15 de maig i el 15 d'agost.

S'entendrà com a zones baixes les superfícies de cultiu situades en tancats i com a zones altes la resta de les superfícies de cultiu.

*Segon. Definició de càrrega ramadera mínima per disponibilitat de pastura compromesa per alteracions climàtiques severes*

En aplicació de l'article 12.4 del Reial decret 1048/2022, de 27 de desembre, la càrrega ramadera mínima mitjana anual i la càrrega ramadera màxima, en pastures mediterrànies, sobre les superfícies de pastures permanents o de pastures temporals s'establix en 0,1 UBG/ hectàrea i 1,2 UBG/ hectàrea respectivament, en tot el territori de la Comunitat Valenciana.

*Tercer. Recursos*

Contra esta resolució, que posa fi a la via administrativa, podrà interposar-se un recurs de reposició davant de la persona titular de la Conselleria d'Agricultura, Aigua, Ramaderia i Pesca en el termini d'un mes a partir de l'endemà de la publicació de la present resolució, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu competent, de conformitat amb el que s'establix en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar qualsevol altre recurs que estime pertinent.

De conformitat amb el que s'establix en l'article 14 de la Llei 39/2015, d'1 d'octubre, la interposició de qualsevol recurs podrà realitzar-se a través de mitjans electrònics, llevat que es tinga obligació de relacionar-se amb les administracions públiques per mitjans electrònics (com les persones jurídiques, les entitats sense personalitat i les persones físiques que representen les anteriors), a través de la seu electrònica de la Generalitat Valenciana (www.gva.es).

*Quart. Eficàcia*

Esta resolució produirà efectes des del dia de la seua publicació en el *Diari Oficial de la Generalitat Valenciana*.

  

València, 21 de novembre de 2024

Miguel Barrachina Ros

Conseller d'Agricultura, Aigua, Ramaderia i Pesca